Diari Oficial de la Generalitat Valenciana


Sumari del DOGV 9493, del 20-12-2022 (2022/11778)

RESOLUCIÓ de 5 de desembre d 2022, de la directora general de Relacions amb Les Corts, de la Presidència de la Generalitat, per la qual es publica el conveni de col·laboració en matèria de salut entre la Generalitat, a través de la Conselleria de Sanitat Universal i Salut Pública i l'Ajuntament de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9493

Data del DOGV
:   20-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11025


Data del document
:   05-12-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 5 de desembre d 2022, de la directora general de Relacions amb Les Corts, de la Presidència de la Generalitat, per la qual es publica el conveni de col·laboració en matèria de salut entre la Generalitat, a través de la Conselleria de Sanitat Universal i Salut Pública i l'Ajuntament de València. [2022/11434]  
La Generalitat, a través de Conselleria de Sanitat Universal i Salut Pública i l'Ajuntament de València han subscrit, prèvia tramitació reglamentària, els dies 9 i 8 de novembre de 2022, el conveni en matèria de salut, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 5 de desembre de 2022 i número 1360/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 5 de desembre de 2022.- La directora general de Relacions amb Les Corts: Ana Belén Domínguez Cana.  
  
  
  
Conveni de col·laboració en matèria de salut entre la Generalitat, a través de la Conselleria de Sanitat Universal i Salut Pública, i l'Ajuntament de València.  
  
REUNITS  
  
D'una part, Miguel Mínguez Pérez, conseller de Sanitat Universal i Salut Pública, en representació de la Generalitat, de conformitat amb el que es disposa en els articles 17.f i 28.g) de la Llei 5/1983, de 30 de desembre, del Consell, en els articles 6 i 11 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, en l'article 49 b) de la Llei 40/2015, d'1 d'octubre, de règim jurídic del sector públic, i en l'article 111 de la llei 8/2010, de 23 de juny, de la Generalitat, de Règim Local de la Comunitat Valenciana, i facultat per a la signatura del present conveni per Acord del Consell de data 30 de setembre de 2022.  
D'una altra part, Joan Ribó i Canut, alcalde de València, en nom i representació de l'ajuntament, facultat per a la signatura de present conveni d'acord amb el que es preveu en l'article 124.1 de la Llei 7/1985, de 2 d'abril, reguladora de les bases del règim local, i prèvia aprovació mitjançant l'Acord de la Junta de Govern Local en data 31 d'octubre de 2022  
L'alcalde és assistit en aquest acte pel secretari general de l'Administració Municipal, Francisco Javier Vila Biosca.  
Atesos els principis establits en la Llei 33/2011, de 4 d'octubre, general de salut pública, articles 12.3, 13.1, 16.2, 23.2, 24.2, i en la Llei 10/2014, de 29 de desembre, de la Generalitat, de salut de la Comunitat Valenciana, articles 5 i 6:  
  
MANIFESTEN  
  
L'Organització Mundial de la Salut (OMS) considera que els entorns urbans ofereixen a la població oportunitats per a guanyar salut a través de l'accés a determinats recursos i serveis. D'altra banda, els entorns urbans es vinculen també amb situacions de risc per a la salut com les relacionades amb brots i alertes sanitàries o amb l'existència d'entorns de vulnerabilitat i desigualtat social. La salut a les ciutats està determinada per elements del context físic, el context socioeconòmic, la governança i els eixos de desigualtat, principalment el gènere, el nivell socioeconòmic i l'origen ètnic. El govern local és una eina clau per a desenvolupar actuacions en salut pública, incloent-hi la protecció i promoció de la salut i la prevenció de les malalties, tant pel seu marc competencial com per la seua proximitat amb la ciutadania i amb la realitat quotidiana de cada vida.  
  
La ciutat de València pertany a la Xarxa Espanyola de Ciutats Saludables (RECS), promoguda per l'Organització Mundial de la Salut, un moviment alineat amb els Objectius de Salut de l'Oficina Europea de l'OMS, que contemplen la millora de la salut per a tots, la reducció de les desigualtats en salut i la millora del lideratge i la governança participativa en l'àmbit de la salut. Aquests objectius incorporen també la consideració de tot el cicle vital de les persones per a determinar prioritats d'actuació i emfasitza el concepte de «resiliència» associat a les ciutats, entès com la capacitat de les comunitats per a fer front a problemes externs, superar-los i enfortir-se.  
  
L'Ajuntament de València, de conformitat amb el que s'estableix en els articles 7.2 i 25.2.j) de la Llei 7/1985, de 2 d'abril, reguladora de les bases del règim local, té atribuïdes competències sanitàries pròpies, especialment en matèria de salubritat pública, en la legislació sectorial sanitària, fonamentalment en l'article 42 de la Llei 14/1986, de 25 d'abril, general de sanitat, i en l'article 6 de la Llei 10/2014, de 29 de desembre, de salut de la Comunitat Valenciana. Les competències municipals mínimes establides en aquests preceptes relacionades amb el present conveni comprenen, en síntesi:  
a) Salubritat pública.  
b) Control sanitari d'activitats i serveis.  
c) Control sanitari d'edificis i llocs d'habitatge i convivència humana.  
d) Control sanitari de la distribució i subministrament d'aliments, begudes i altres productes, directament o indirectament relacionats amb l'ús o consum humans, així com els mitjans del seu transport.  
e) Control sanitari del medi ambient urbà.  
f) L'exercici de la potestat sancionadora i l'adopció de mesures especials cautelars i definitives.  
g) Prevenció de les drogodependències.  
Quant a la promoció de la salut, segons la redacció inicial de la Llei reguladora de les bases del règim local, l'Ajuntament de València ha vingut exercint activitats en aquesta matèria. Aquestes activitats de promoció de la salut es continuen duent a terme en l'actualitat.  
  
La citada Llei 7/1985, de 2 d'abril, reguladora de les bases del règim local, en el seu article 55 estableix que, per a l'efectivitat de la coordinació i l'eficàcia administrativa, les comunitats autònomes i les entitats locals hauran de prestar la cooperació i assistència actives que les altres administracions pogueren precisar per a l'eficaç compliment de les seues tasques. Per a això, l'article 57 preveu que aquesta cooperació econòmica, tècnica i administrativa entre l'administració local i autonòmica, per a assumptes d'interés comú, es podrà formalitzar, entre altres sistemes, mitjançant la subscripció de convenis administratius.  
Amb base en tots aquests antecedents i condicionants, totes dues parts acorden subscriure el present conveni conformement a les següents:  
  
CLÀUSULES  
  
Primera. Objecte del conveni.  
L'objecte del present conveni és establir una col·laboració en matèria de salut entre la Generalitat, a través de la Conselleria de Sanitat Universal i Salut Pública, i aquesta a través de la Direcció General de Salut Pública i Addiccions, i l'Ajuntament de València comprenent, entre altres aspectes, els següents:  
1. Actuacions en matèria de planificació i estratègies de salut.  
1.1. Adaptar les propostes del Pla de Salut de la Comunitat Valenciana vigent a l'entorn urbà de la ciutat de València, prenent en consideració les característiques particulars i les necessitats de la seua població.  
  
1.2. Establir una aliança intersectorial en favor de la salut en totes les polítiques en l'entorn local.  
2. Actuacions en matèria de promoció de la salut i prevenció.  
2.1. Coordinar les accions de promoció de la salut dirigides a capacitar a la població per a mantindre i incrementar la seua salut actuant sobre els seus determinants, així com coordinar les accions de prevenció de malalties i de trastorns addictius a la ciutat de València.  
  
2.2. Les accions de promoció i prevenció es desenvoluparan a partir de les estratègies, programes i projectes que es deriven del Pla de Salut de la Comunitat Valenciana vigent.  
3. Actuacions en matèria de seguretat alimentària i control oficial d'aliments.  
3.1. Garantir la protecció de la salut enfront dels riscos alimentaris, assegurant l'actuació coordinada en matèria de seguretat alimentària i control oficial dels establiments alimentaris situats en el municipi de València.  
3.2. L'actuació coordinada es concretarà en el desenvolupament de les estratègies contemplades en el Pla de Seguretat Alimentària de la Comunitat Valenciana, i dels programes establits en el Pla de Control Oficial de la Cadena Alimentària (PCOCA) vigents, així com de les altres actuacions que en matèria de seguretat alimentària s'establisquen per a tot l'àmbit territorial de la Comunitat Valenciana.  
4. Actuacions en matèria de sanitat ambiental.  
4.1. Protegir la salut de la ciutadania enfront dels riscos ambientals, seguint les orientacions que marca l'Estratègia Europea de Medi Ambient i Salut (Iniciativa SCALE).  
4.2. Les accions en matèria de sanitat ambiental es desenvoluparan, de manera complementària, a partir de les estratègies, programes i projectes que es deriven del Pla de Salut de la Comunitat Valenciana vigent i de la resta de normativa vigent en matèria de salut i medi ambient.  
  
  
Segona. Annexos al conveni  
Per a la realització de l'objecte del conveni, a què es refereix la clàusula primera, s'inclouen els annexos següents:  
a) ANNEX I. Planificació i estratègies de salut.  
b) ANNEX II. Promoció de la salut i prevenció.  
c) ANNEX III. Seguretat alimentària.  
d) ANNEX IV. Sanitat ambiental.  
  
Tercera. Seguiment i controls del conveni.  
A fi de vetlar per l'adequat compliment i execució del conveni i coordinar adequadament les actuacions previstes, així com avaluar els resultats obtinguts, es constituirà una Comissió de seguiment paritària que es reunirà, almenys, una vegada a l'any i que estarà integrada per 4 membres.  
  
Per part de la Conselleria de Sanitat Universal i Salut Pública:  
a) La persona titular de la direcció general amb competències per raó de la matèria.  
b) I la persona titular de la subdirecció general o cap de servei per raó de la matèria.  
Per part de l'Ajuntament de València:  
a) La persona titular de la regidoria amb competències en matèria de sanitat i salut.  
b) I la persona titular de la cap de servei competent per raó de la matèria.  
Els membres titulars de la Comissió podran ser substituïts en els termes previstos en l'article 13 de la Llei 40/2015, d'1 d'octubre, de règim jurídic del sector públic.  
A requeriment de la Comissió podran assistir a les reunions tècnics competents de totes dues institucions per raó de la matèria que es vaja a tractar.  
Seran competències generals d'aquesta Comissió, el control i seguiment de l'execució del present conveni, l'estudi i assessorament de quantes qüestions siguen sotmeses a la Comissió per qualsevol de les parts, l'avaluació anual dels resultats obtinguts en la seua execució i la resolució dels dubtes i conflictes que puga plantejar aqueixa execució.  
  
Les actes i acords que s'emeten en el desenvolupament i execució de les funcions d'aquest òrgan de seguiment hauran de remetre's a la Direcció General de Salut Pública i Addiccions de la Conselleria de Sanitat Universal i Salut Pública, i a la Regidoria delegada de Salut de l'Ajuntament de València.  
  
Quarta. Compromisos econòmics  
La signatura del present conveni no suposa compromís d'aportació econòmica per a cap de les parts. Per això, les necessitats que plantege l'execució d'aquest conveni seran ateses amb els propis mitjans materials i personals de cada administració.  
  
Cinquena. Causes d'extinció  
1. Seran causes d'extinció del present conveni, a més de la finalització de la seua vigència:  
a) L'acord mutu de les parts.  
b) L'incompliment manifest de les obligacions assumides per qualsevol de les parts. Quan una de les parts considere que l'altra part estiga incomplint els compromisos adquirits en aquest conveni, ho notificarà mitjançant un mètode fefaent i n'indicarà les causes que originen l'incompliment. L'altra part podrà modificar la situació en un terme de 30 dies, comptats a partir de la data de recepció de la notificació.  
  
2. En el cas de l'extinció del conveni per aquestes causes, les actuacions en curs d'execució s'acabaran, i quedaran resoltes amb la finalització de les actuacions que en aqueix moment s'estiguen realitzant.  
  
  
Sisena. Discrepàncies i jurisdicció competent.  
Les parts es comprometen a resoldre de manera amistosa qualsevol desacord que puga sorgir en el desenvolupament del present conveni. Sense perjudici de poder interposar els recursos que consideren oportuns davant la jurisdicció contenciosa administrativa pels actes o resolucions relatius a la interpretació i aplicació del present conveni.  
  
Setena. Publicitat  
Se'n farà la publicació en el Diari Oficial de la Generalitat Valenciana, en tractar-se d'un conveni de col·laboració, en compliment del que s'estableix en l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre; en l'article 111.3 de la Llei 8/2010, de 23 de juny, de la Generalitat, de règim local de la Comunitat Valenciana; i en la Llei 19/2013, de 9 de desembre, de transparència, accés a la informació pública i bon govern. Així mateix, una vegada subscrit el conveni, haurà de publicar-se en el portal de transparència de la Generalitat GVA-Oberta, de conformitat amb la Llei 1/2022, de 13 d'abril, de la Generalitat, de Transparència i Bon Govern de la Comunitat Valenciana.  
  
  
Octava. Entrada en vigor i durada del conveni  
El present conveni farà efecte a partir de la data de la seua signatura, mantenint la seua vigència durant un període de quatre anys. Es podrà prorrogar per acord exprés de les parts, per un termini que no podrà estendre's més enllà de tres anys.  
  
I, en prova de conformitat, i per deixar-ne constància i que tinga els efectes oportuns, es signa el present conveni de col·laboració en format electrònic.  
  
El conseller de Sanitat Universal i Salut Pública  
09.11.2022  
Miguel Mínguez Pérez  
  
L'alcalde de l'Ajuntament de València  
08.11.2022  
Joan Ribó i Canut  
  
El secretari general de l'Administració Municipal  
07.11.2022  
Francisco Javier Vila i Biosca  
  
  
ANNEX I  
Planificació i estratègies de salut  
  
Per a la consecució de l'objecte del conveni en matèria de planificació i estratègies de salut, les institucions signants es comprometen a:  
- Col·laborar en la realització de l'anàlisi de la situació de salut a la ciutat de València amb perspectiva de determinants socials, reducció de desigualtats i promoció de l'equitat en salut.  
- Col·laborar en l'elaboració, seguiment i avaluació del desplegament del Pla de Salut de la Comunitat Valenciana vigent a la ciutat de València, incorporant les perspectives de salut en totes les edats i en totes les polítiques.  
- Coordinació entre els serveis existents, per al desenvolupament a la ciutat dels objectius del Pla de Salut de la Comunitat Valenciana vigent, especialment els que facen esment a:  
1) Coordinació de recursos en matèria de salut i benestar en aspectes com l'atenció a persones institucionalitzades, amb problemes greus de salut, dependents, en situació d'exclusió social, així com en els casos de dones víctimes de violència de gènere.  
2) Incorporació de la perspectiva dels determinants socials i de gènere en l'elaboració dels programes i intervencions en salut d'àmbit municipal.  
3) Participació en la definició de criteris i priorització de polítiques objecte d'avaluació de l'impacte en salut (AIS), mitjançant la inclusió de la perspectiva municipal.  
4) Foment de la participació dels joves en activitats d'oci saludable de tipus cultural, educatiu, esportiu i de voluntariat.  
5) Desenvolupament d'intervencions per a promoure que les persones es mantinguen actives en totes les etapes del seu cicle vital i afavorir la mobilitat sostenible.  
6) Compromís amb el desenvolupament sostenible, promovent l'eficiència ambiental, el comerç de proximitat i els hàbits respectuosos amb el medi ambient.  
7) Informació, formació i assessorament sobre les qüestions relacionades amb la salut i el medi ambient a la ciutadania, col·lectius socials i personal tècnic.  
8) Foment de l'alimentació saludable, amb especial atenció al consum de fruites i verdures en tots els grups de població, especialment de producció local i ecològica.  
  
  
ANNEX II  
Promoció de la salut i prevenció  
  
Per a la consecució de l'objecte del conveni en matèria de promoció de la salut i prevenció, les institucions signants es comprometen a:  
  
1) Col·laborar en les estratègies d'acció local en matèria de promoció de la salut comunitària.  
2) Establir els mecanismes de participació ciutadana en salut tal com s'acorde en l'estratègia de participació que es desenvolupe des de la Comunitat Valenciana, incloent-hi òrgans col·legiats, consells de salut i fòrums, trobades i jornades comunitaris.  
3) Donar suport a la participació i el lideratge de la ciutat de València en xarxes de promoció de la salut en l'àmbit autonòmic, estatal i internacional, com la Xarxa Espanyola de Ciutats Saludables o la Xarxa Europea d'Escoles per la Salut (Xarxa SHE).  
4) Realitzar mapes d'actius per a la salut i dissenyar, executar i avaluar actuacions destinades a enfortir i dinamitzar els actius a la ciutat, els recursos individuals, grupals i comunitaris dirigits a generar salut, convivència i benestar.  
5) Realitzar mapes de desigualtat en salut en els diferents barris de la ciutat de València que orienten i intensifiquen els recursos per a poder reduir-les.  
6) Col·laborar en l'àmbit de les seues competències en el desenvolupament de programes institucionals de garbellat i malalties transmissibles sotmeses a vigilància epidemiològica.  
7) Promoure actuacions coordinades de promoció de salut i prevenció de malalties en col·lectius i entorns en situació d'especial vulnerabilitat, i especialment sobre:  
7.1. Població infantil i adolescent: promoció del bon tracte i criança positiva, educació per a la salut entre iguals i accés als centres de salut sexual i reproductiva.  
7.2. Població juvenil i adulta: prevenció d'infeccions de transmissió sexual (ITS, inclòs el VIH) en coordinació amb el Centre d'Informació i Prevenció de la Sida i ITS (CIPS) de València; promoció de la salut mental i el benestar emocional en l'àmbit comunitari.  
7.3. Dones: col·laboració en la prevenció i atenció a les dones víctimes de violència de gènere des del sistema sanitari en coordinació amb els serveis municipals especialitzats.  
7.4. Població d'ètnia gitana i població immigrant: programes de participació i mobilització ciutadana dirigits a promoure la salut i la convivència i facilitar l'accés als serveis i programes de salut.  
7.5. Persones sense llar, transeünts i població immigrant: actuacions dirigides a la prevenció i control de tuberculosi des del Centre Municipal d'Atenció a Persones Sense Sostre (CASS), facilitant la realització de garbellat tuberculós, tractament de la infecció tuberculosa latent i tractament directament observat o supervisat.  
7.6. Persones majors: promoció de l'envelliment actiu i saludable a través de la participació i desenvolupament de capacitats de les persones implicades i, especialment, en els temes d'alimentació i activitat física, suport i xarxa social, prevenció de caigudes i acomodació d'entorns.  
  
8) Promoure en les associacions ciutadanes la incorporació d'accions i projectes dirigits a promoure la salut en el seu àmbit d'influència.  
  
9) Previndre les drogodependències:  
9.1. Promoure el desenvolupament de programes de prevenció escolar per a reduir els usos i abusos de drogues a través d'estratègies d'educació per a la salut de caràcter continuat i adaptades a l'edat dels escolars.  
9.2. Donar suport al desenvolupament de campanyes de sensibilització social de caràcter comunitari que permeten l'accés a informació veraç i objectiva sobre l'ús i abús de drogues, i augmenten la percepció de risc enfront de les drogues de major consum entre la població adolescent i juvenil.  
9.3. Garantir la prestació d'accions de caràcter preventiu, dirigides a grups en els quals s'identifica la presència de factors d'alt risc per al desenvolupament de conductes problemàtiques relacionades amb els consums de drogues o altres addiccions.  
9.4. Impulsar conjuntament l'organització de jornades de caràcter formatiu que faciliten el reciclatge dels professionals vinculats l'àrea de drogodependències i altres trastorns addictius.  
9.5. Col·laborar en la millora dels sistemes d'informació per a la recollida sistemàtica d'indicadors d'activitat preventiva rellevants per a l'avaluació de resultats de les accions desenvolupades.  
9.6. Vetlar pel compliment de la normativa autonòmica vigent en matèria de publicitat, promoció, venda, subministrament i consum de begudes alcohòliques, recollida en la Llei 10/2014, de 29 de desembre, de la Generalitat, de salut de la Comunitat Valenciana.  
10) Establir els acords necessaris amb l'Oficina Municipal d'Estadística en l'elaboració d'indicadors per al seguiment i avaluació de programes i projectes de salut.  
  
  
ANNEX III  
Seguretat alimentària  
  
Per a la consecució de l'objecte del conveni en matèria de seguretat alimentària, l'Ajuntament de València es compromet a:  
1) Formar part de la Comissió de Seguretat Alimentària, creada mitjançant Decret del Consell, que regula l'elaboració, aprovació i seguiment del Pla de Seguretat Alimentària de la Comunitat Valenciana.  
  
2) Realitzar les actuacions de control oficial alimentari en el marc del Pla de Seguretat Alimentària de la Comunitat Valenciana referent a control oficial de fires, esdeveniments i mercats ambulants.  
3) Adoptar els programes, procediments documentats, mètodes i formularis normalitzats de control oficial d'aliments de la Conselleria de Sanitat Universal i Salut Pública.  
4) Adoptar el procediment establit per la Conselleria de Sanitat Universal i Salut Pública, de classificació dels establiments sobre la base del risc, i de l'exposició de la població als perills químics i biològics dels aliments, per a la planificació de les activitats de control oficial, que es concreten en les inspeccions i/o auditories dels establiments alimentaris de la seua competència i en la presa de mostres i anàlisis d'aliments.  
5) Integrar-se en el Sistema d'Informació Alimentària de la Comunitat Valenciana (CISA), entès com el conjunt de procediments, sistemes, protocols, instruments i recursos que permeten la planificació i avaluació de les dades en els diversos àmbits de la cadena alimentària, l'avaluació de l'impacte, la verificació de l'eficàcia de les actuacions, la detecció de nous riscos i l'evolució en el temps dels indicadors més rellevants.  
6) Integrar-se en el sistema de gestió d'alertes i situacions d'emergència alimentària, que han de garantir les actuacions ràpides, coordinades i eficaces de les administracions.  
7) Realitzar auditories internes o sol·licitar auditories externes sobre els controls oficials efectuats per a garantir la verificació del compliment de la legislació en matèria de pinsos i aliments, i la normativa sobre salut animal i benestar dels animals.  
Per part seua, la Conselleria de Sanitat Universal i Salut Pública es compromet a:  
1) Contribuir a la formació dels funcionaris de l'Ajuntament de València que realitzen les activitats de control oficial d'aliments i de tots els professionals que participen en el Pla de Control Oficial de la Cadena Alimentària de la Comunitat Valenciana (PCOCA).  
2) Realitzar les anàlisis de les mostres d'aliments i productes alimentaris que es prenguen en compliment de les accions i programes coordinats.  
3) Gestionar el Registre General Sanitari d'Empreses Alimentàries i Aliments (RGSEAA) i el d'Establiments Menors (REM).  
  
  
ANNEX IV  
Sanitat ambiental  
  
Per a la consecució de l'objecte del conveni en matèria de sanitat ambiental, l'Ajuntament de València es compromet a:  
Adoptar els programes, procediments documentats, mètodes, i formularis que es concreten en aquesta matèria, i en particular en els programes de vigilància sanitària de l'aigua de consum humà, pla de prevenció i control de la legionel·losi, vigilància sanitària de les piscines i parcs aquàtics, pla de prevenció enfront de l'onada de calor, i programa de vectors de rellevància en salut pública.  
  
D'altra banda, la Conselleria de Sanitat Universal i Salut Pública es compromet a:  
1) Contribuir a la formació dels funcionaris de l'Ajuntament de València que realitzen les activitats descrites.  
2) Facilitar la participació dels funcionaris de l'Ajuntament de València i els seus responsables en els comités de coordinació dels programes de sanitat ambiental que afecten el municipi.